b'\n_START_ARTICLE_\nPrekrivajo\xc4\x8di sindrom (hepatologija)\n_START_PARAGRAPH_\n\xc2\xbbPrekrivajo\xc4\x8di sindrom\xc2\xab\xc2\xa0opisuje avtoimunsko bolezensko stanje, ki ni povsem definirano. Relevantna definicija je te\xc5\xbeka. Ozna\xc4\x8duje ga soobstoj klini\xc4\x8dnih, biolo\xc5\xa1kih in serolo\xc5\xa1kih zna\xc4\x8dilnosti avtoimunskega hepatitisa (AIH), primarne biliarne ciroze (PBC), primarnega sklerozantnega holangitisa (PSH) in odvisno od definicije, tudi hepatitisa C. Pri odraslih bolnikih je pogosto opisano prekrivanje med PBC in AIH, \xc4\x8deprav je nejasno, ali je to pravi soobstoj obeh bolezni ali le serolo\xc5\xa1ko prekrivanje, za katerega je zna\xc4\x8dilna prisotnost protijedrnih (ANA) in protimitohondrijskih protiteles (AMA). Pri mnogih AMA-negativnih bolnikih s holestatskim profilom jetrnih encimov so navzo\xc4\x8da ANA. To je avtoimunska holangiopatija ali AMA-negativna PBC._NEWLINE_Ne le, da se bolezni pojavijo so\xc4\x8dasno, ampak lahko med seboj tudi prehajajo \xe2\x80\x93 za PBC se pojavi AIH. Pravi soobstoj AIH in PSH je bil potrjen le pri otrocih. Postavljena je bila hipoteza, da obstaja splo\xc5\xa1na predispozicija za jetrno avtoimunsko bolezen, ki ima holestazne, hepatiti\xc4\x8dne in \xc5\xbeol\xc4\x8devodne elemente, ki se razlikujejo glede na neznane dejavnike gostitelja.\n_START_SECTION_\nZdravljenje\n_START_PARAGRAPH_\nZdravi se vodilno bolezensko komponento. Pri prekrivajo\xc4\x8dem sindromu, ki se ka\xc5\xbee kot hepatitis, se uvede zaviranje imunskega sistema s prednizolonom (ali kombinacija terapije z azatioprinom). Pri holestazni bolezni se uvede ursodeoksiholna kislina. Obe zdravljenji se lahko kombinirata, ko biokemi\xc4\x8dne in histolo\xc5\xa1ke preiskave ka\xc5\xbeejo dodatno relevantno bolezensko komponento._NEWLINE_Za zdravljenje prekrivajo\xc4\x8dega sindroma ni smernic. Pomembno se je zavedati, da je neuspeh zdravljenja avtoimunskega hepatitisa morda povezan s prekrivajo\xc4\x8dim sindromom avtoimunske jetrne bolezni. Ve\xc4\x8d \xc5\xa1tudij ka\xc5\xbee, da je zdravljenje komponente avtoimunskega hepatitisa prekrivajo\xc4\x8dega sindroma pomembno zaradi prepre\xc4\x8devanja napredovanja bolezni do ciroze.'